眾所周知：『菩薩』者，具名菩提薩埵Bodhisattva，又曰菩提索埵，摩訶菩提質帝薩埵。舊譯為大道心眾生，道眾生等，新譯曰大覺有情，覺有情等。謂是求道之大心人，故曰道心眾生，求道求大覺之人，故曰道眾生，大覺有情。又薩埵者勇猛之義，勇猛求菩提故名菩提薩埵。又譯作開士，始士，高士，大士等。義譯也。總名求佛果之大乘眾。如同《注維摩》曰：「肇曰：菩提佛道名也。薩埵秦言大心眾生，有大心入佛道，名菩提薩埵。」《大乘義章》曰：「菩薩胡語，此方翻譯為道眾生。具修自利利他之道，名道眾生。」至於云何為『菩薩諸地之大義』？茲依《相續解脫地波羅蜜了義經》所開示，分述之如下：
（一） 得出世間心勝妙歡喜故，初地名歡喜地。
（二） 離一切細微犯戒故，第二地名離垢地。
（三） 彼三昧聞持依無量智光明故，第三地名明地。
（四） 以智火焰燒諸煩惱，修習菩提分法故，第四地名焰地。
（五） 彼方便修習諸菩提分法，艱難勤苦而得自在故，第五地名難勝地。
（六） 現前觀察諸行生及多相思惟故，第六地名現前地。
（七） 不斷無間無相思惟，遠入近清淨地故，第七地名遠行地。
（八） 無相無開發相煩惱，不行不動故，第八地名不動地。
（九） 一切種說法自在，得無過廣大智故，第九地名善慧地。
（十） 如虛空等過惡，以如大雲法身周遍覆故，第十地名法雲地。
（十一） 細微煩惱爾焰障斷，得無礙無障爾焰一切種覺故，第十一地名佛地。